Odločba Komisije

z dne 13. oktobra 1999

o določitvi okoljskih meril za podelitev znaka za okolje Skupnosti prenosnim računalnikom

(notificirana pod dokumentarno številko K(1999) 3278)

(Besedilo velja za EGP)

(1999/698/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 880/92 z dne 23. marca 1992 o sistemu Skupnosti za podeljevanje znaka za okolje [1] in zlasti drugega pododstavka člena 5(1) Uredbe,

(1) ker prvi pododstavek člena 5(1) Uredbe (EGS) št. 880/92 predvideva, da so pogoji za podelitev znaka za okolje Skupnosti opredeljeni po skupinah proizvodov;

(2) ker člen 10(2) Uredbe (EGS) št. 880/92 navaja, da se okoljska uspešnost izdelka oceni s sklicevanjem na posebna merila za to skupino proizvodov;

(3) ker je primerno vsaki dve leti spremeniti merila z namenom prilagoditve energijskih zahtev tehnološkim inovacijam in tržnemu razvoju;

(4) ker se je Komisija v skladu s členom 6 Uredbe (EGS) št. 880/92 posvetovala z glavnimi interesnimi skupinami v posvetovalnem forumu;

(5) ker so ukrepi, predvideni s to odločbo, v skladu z mnenjem odbora, ustanovljenega v skladu s členom 7 Uredbe (EGS) št. 880/92,

SPREJELA NASLEDNJO ODLOČBO:

Člen 1

Skupina proizvodov "prenosni računalniki" (v nadaljnjem besedilu "skupina proizvodov") pomeni:

- prenosne računalnike, ki jih je mogoče dobiti na trgu in so neodvisni v smislu, da za pravilno delovanje ne potrebujejo nenehne povezave z zunanjo oskrbo s programsko opremo, računalniško zmogljivostjo ali omrežno napetostjo, in so primarno namenjeni obdelovanju podatkov ter opremljeni tako z vhodnimi kot izhodnimi enotami.

Člen 2

Okoljska uspešnost in primernost za uporabo skupine proizvodov se oceni s sklicevanjem na posebna okoljska merila, določena v Prilogi k tej odločbi.

Člen 3

Opredelitev skupine proizvodov in posebna okoljska merila za to skupino proizvodov veljajo dve leti od prvega dne v mesecu po sprejetju meril. Če se pred potekom tega obdobja ne sprejmejo spremenjena merila, se njihova veljavnost podaljša za eno leto ali do datuma sprejetja novih meril, odvisno od tega, kaj nastopi prej.

Člen 4

Za upravne namene se tej skupini proizvodov dodeli kodna številka "018".

Člen 5

Ta odločba je naslovljena na države članice.

V Bruslju, 13. oktobra 1999

Za Komisijo

Margot Wallström

Članica Komisije

[1] UL L 99, 11.4.1992, str. 1.

--------------------------------------------------

PRILOGA

OKVIR

Za pridobitev znaka za okolje mora prenosni računalnik ustrezati merilom iz te priloge, ki so namenjeni:

- zmanjšanju poškodb okolja ali tveganja v zvezi z uporabo energije (globalno segrevanje, zakislevanje, izčrpavanje neobnovljivih virov) z zmanjšanjem porabe energije,

- zmanjšanju poškodb okolja v zvezi z uporabo naravnih virov s spodbujanjem možnosti zamenjave sestavnih delov in možnosti recikliranja in vzdrževanja računalnika,

- zmanjšanju poškodb okolja ali tveganja v zvezi z uporabo nevarnih snovi, tako da se zmanjša uporaba takih snovi.

Poleg tega merila spodbujajo izvajanje najboljše prakse in izboljšujejo okoljsko zavest potrošnikov.

Nadalje označevanje plastičnih sestavnih delov spodbuja njihovo recikliranje.

Pristojnim organom se priporoča, da pri ocenjevanju vlog in spremljanju usklajenosti z merili v tej prilogi upoštevajo uvedene priznane sisteme okoljskega ravnanja, kakršna sta EMAS ali ISO 14001. (

Opomba:

uvedba takih programov ravnanja ni zahtevana

.)

KLJUČNA MERILA

1. Varčevanje energije

Prenosni računalnik mora imeti v času neaktivnega delovanja porabo energije največ 5 W.

Prenosni računalnik mora imeti v času izklopa porabo energije največ 3 W.

Nastavljeni čas za samodejen prehod iz aktivnega delovanja v neaktivno delovanje mora biti < 15 minut neaktivnosti. Proizvajalec mora omogočiti to funkcijo, uporabnik pa jo lahko izključi.

2. Podaljšanje življenjske dobe

Proizvajalec mora ponuditi tržno garancijo, s katero zagotovi da bo prenosni računalnik deloval vsaj tri leta. Ta garancija velja od dne dostave stranki.

Razpoložljivost združljivih rezervnih delov in servisa se mora jamčiti pet let od časa dostave.

Poleg tega mora prenosni računalnik izpolnjevati naslednja merila.

1. Ima modulno obliko, ki omogoča, da so sestavni deli lahko dostopni.

2. Za delovni spomin mora biti zagotovljena možnost nadgradnje. Možnost zamenjave se mora zagotoviti vsaj za procesor, trdi disk in, če je mogoče, za pogon optičnih spominskih enot (CD-ROM). Procesor se lahko zamenja z menjavo celotne matične plošče.

3. Na razpolago mora biti ena ali več praznih rež.

MERILA NAJBOLJŠE PRAKSE

3. Možnost vrnitve in recikliranje

Proizvajalec mora brezplačno ponuditi možnost vrnitve računalnika in zamenjanih sestavnih delov za recikliranje, razen za dele, ki jih kontaminirajo uporabniki (npr. medicinska ali jedrska uporaba).

Poleg tega mora prenosni računalnik izpolnjevati naslednja merila.

1. Ena sama usposobljena oseba mora biti sposobna razstaviti računalnik.

2. Proizvajalec mora preveri razstavljanje sistemske enote in zagotovi poročilo o razstavljanju. Med drugim poročilo potrdi, da so spojišča:

- lahko dostopna in jih ni težko najti

- so čim bolj standardizirana

- dostopna z navadno razpoložljivim orodjem.

3. Nekompatibilni in nevarni materiali morajo biti ločljivi.

4. 90 % (po prostornini) plastičnih in kovinskih materialov v ohišju in šasiji mora biti tehnično mogoče reciklirati. Recikliranje v tem smislu se nanaša na ponovno uporabo, recikliranje materiala ali kemično recikliranje (npr. piroliza, uplinjanje). Plastične dele je dovoljeno prevleči s kovinsko plastjo.

5. Če se zahtevajo oznake, morajo biti take, da jih je mogoče enostavno odlepiti, ali neločljive.

6. Plastični deli:

- ne smejo imeti namerno dodanega svinca ali kadmija,

- morajo biti enopolimerni ali iz kompatibilnih polimerov, razen površine, ki ne sestoji iz več kot dveh vrst ločljivih polimerov,

- ne vsebujejo kovinskih vložkov, ki jih ni mogoče ločiti.

7. Plastični deli, težji od 25 g, kabli in plastika za vključitev oskrbe z energijo, baterije ali druga periferna oprema:

(a) ne sme vsebovati naslednjih zaviralcev gorenja:

Ime | Št. CAS |

Dekabrom bifenil | 13654–09–6 |

Monobrom difenileter | 101–55–3 |

Dibrom difenileter | 2050–47–7 |

Tribrom difenileter | 49690–94–0 |

Tetrabrom difenileter | 40088–47–9 |

Pentabrom difenileter | 32534–81–9 |

Heksabrom difenileter | 36483–60–0 |

Heptabrom difenileter | 68928–80–3 |

Oktabrom difenileter | 32536–52–0 |

Nonabrom difenileter | 63936–56–1 |

Dekabrom difenileter | 1163–19–5 |

Kloroparafin z dolžino verige 10 do 13 atomov, vsebnostjo klorina večjo od 50 % po teži | 85535–84–8 |

(b) ne sme vsebovati zaviralcev gorenja ali pripravkov, ki vsebujejo snovi, katerim je pripisan ali jim je lahko pripisan kateri koli od opozorilnih stavkov R45 (lahko povzroči raka), R46 (lahko povzroči poškodovanost dedne genetske zasnove), R50 (zelo strupeno za vodne organizme), R51 (strupeno za vodne organizme), R52 (škodljivo za vodne organizme), R53 (lahko povzroči dolgoročne neželene učinke v vodnem okolju), R60 (lahko zmanjša plodnost) ali R61 (lahko škoduje nerojenemu otroku), kot so opredeljene v Direktivi Sveta 67/548/EGS [1], kakor je bila nazadnje spremenjena z Direktivo Komisije 98/98/ES [2];

(c) morajo imeti stalno oznako za identifikacijo materiala v skladu z ISO 11469. Iz tega merila so izključeni ekstrudirani plastični materiali in osvetlitev ploščatega zaslona.

8. Baterije ne smejo vključevati več kot 0,0001 % živega srebra, 0,001 % kadmija ali 0,01 % svinca od teže baterije.

9. Osvetlitev ploščatega zaslona ne sme vsebovati:

(a) več kot 5 mg živega srebra za zaslone, manjše od 12 palcev (30,48 cm merjeno diagonalno preko aktivne površine zaslona)

(b) več kot 10 mg živega srebra za večje zaslone.

4. Navodila za uporabo

Prenosni računalnik se mora prodajati z ustreznimi podatki za uporabnika, ki opozarjajo na pravilno okoljsko uporabo in zlasti:

1. Priporočila za uporabo funkcij upravljanja energije, vključno s podatkom, da izključitev teh funkcij lahko povzroči večjo porabo energije in tako poveča obratovalne stroške.

2. Podatki o maksimalni in minimalni porabi energije prenosnega računalnika med aktivnim delovanjem, neaktivnim delovanjem in v času izklopa ter navedbo, da je mogoče porabo energije iz omrežja zmanjšati na nič, če je računalnik izključen ali če je izklopljena vtičnica.

3. Podatki o garanciji in razpoložljivosti rezervnih delov. Če je primerno, da uporabnik nadgradi ali zamenja sestavne dele, se navedejo informacije o pravih postopkih.

4. Podatki, da je izdelek izdelan tako, da je omogočena primerna ponovna uporaba delov in recikliranje in se jih ne sme zavreči.

5. Nasvet, kako lahko uporabnik izkoristi proizvajalčevo ponudbo za vrnitev izdelka.

5. Okoljska izjava

Uporabniku:

Proizvod mora biti opremljen z okoljsko izjavo, ki mora biti na voljo uporabniku. Ta dokument mora biti usklajen s priporočili tehničnega poročila 70 ECMA "Okoljske lastnosti izdelka".

Pristojnemu organu:

Pristojnemu organu se posreduje izjava o vseh tekočih ali plinastih snoveh, ki presegajo 0,1 mg v bateriji in zaslonu iz tekočih kristalov, katerim je pripisana ali jim je lahko pripisana katera koli od fraz tveganja R45 (lahko povzroči raka), R46 (lahko povzroči poškodovanost dedne genetske zasnove), R50 (zelo strupeno za vodne organizme), R51 (strupeno za vodne organizme), R52 (škodljivo za vodne organizme), R53 (lahko povzroči dolgoročne neželene učinke v vodnem okolju), R60 (lahko poslabša plodnost) ali R61 (lahko škoduje nerojenemu otroku), kot so opredeljene v Direktivi Sveta 67/548/EGS, kakor jo je nazadnje spremenila Direktiva Komisije 98/98/ES.

PRESKUŠANJE

6. Preskusni laboratoriji

Če se zahteva preskušanje, se opravi na stroške vlagatelja v laboratorijih, ki izpolnjujejo splošne zahteve, izražene v standardih EN 45001.

INFORMACIJE ZA POTROŠNIKE

Proizvod mora biti opremljen z naslednjim besedilom, tako da ga potrošnik lahko jasno vidi (če je mogoče, ob oznaki).

Ta izdelek izpolnjuje zahteve za znak Evropske unije za okolje, ker je energetsko učinkovit in izdelan tako, da je omogočena zamenjava sestavnih delov, popravljanje, recikliranje in okolju primerno odstranjevanje.

Dodatne informacije o tem, kako čim bolj zmanjšati vpliv na okolje, so navedene v informacijah za uporabnike.

[1] UL 196, 16.8.1967, str. 1.

[2] UL L 355, 30.12.1998, str. 1.

--------------------------------------------------